|  |
| --- |
| PATVIRTINTA |
| Klaipėdos miesto savivaldybės |
| tarybos 2014 m. kovo 10 d. |
| sprendimu Nr. T1-57 |

**KAINOS UŽ VIEŠAJAM VANDENS TIEKIMUI REIKALINGOS INFRASTRUKTŪROS NAUDOJIMĄ NUSTATYMO METODIKA**

**I SKYRIUS**

**TAIKYMO SRITIS IR BENDROSIOS NUOSTATOS**

1. Kainos už viešajam vandens tiekimui reikalingos infrastruktūros naudojimą nustatymo metodika (toliau – Metodika ) nustato kainos už viešojo vandens tiekimo ir (ar) nuotekų tvarkymo infrastruktūros, kuri nuosavybės teise priklauso ne savivaldybei ir (ar) savivaldybės kontroliuojamai įmonei (vandens tiekėjui) ir yra reikalinga viešajam vandens tiekimui, naudojimą nustatymo principus.
2. Ši Metodika privaloma vandens tiekėjui, kuris yra savivaldybės kontroliuojama įmonė ir kuris teisės aktuose nustatyta tvarka teikia viešąsias geriamojo vandens tiekimo ir nuotekų tvarkymo paslaugas.
3. Ši Metodika taikoma, kai vandens tiekėjas su viešojo vandens tiekimo ir (ar) nuotekų tvarkymo infrastruktūros, reikalingos viešajam vandens tiekimui, savininku tariasi dėl apmokėjimo už viešojo vandens tiekimo ir (ar) nuotekų tvarkymo infrastruktūros naudojimą.

**II SKYRIUS**

**KAINOS UŽ VIEŠOJO VANDENS TIEKIMO IR (AR) NUOTEKŲ TVARKYMO INFRASTRUKTŪROS NAUDOJIMĄ NUSTATYMAS IR KITOS NAUDOJIMO SĄLYGOS**

1. Kaina už infrastruktūros naudojimą (Ki) nustatoma vienam mėnesiui pagal tokią priklausomybę:

Ki=BSi+IPi (1),

kur **BSi**– infrastruktūros, reikalingos viešajam vandens tiekimui, naudojimosi būtinosios sąnaudos;

**IPi** – normatyvinio pelno dalis.

Normatyvinio pelno dalis nustatoma vadovaujantis Geriamojo vandens tiekimo ir nuotekų tvarkymo paslaugų kainų nustatymo metodikos, patvirtintos Valstybinės kainų ir energetikos kontrolės komisijos 2006 m. gruodžio 21 d. nutarimu Nr. O3-92, 32.2 papunkčio nuostatomis ir sudaro 5 proc. nuo infrastruktūros naudojimo būtinųjų sąnaudų.

1. Būtinosios infrastruktūros naudojimo sąnaudos skaičiuojamos pagal priklausomybę:

BSi=TSi/12+Sadm (2),

kur **TSi** – infrastruktūros, reikalingos viešajam vandens tiekimui, metinės nusidėvėjimo sąnaudos;

**Sadm** – administracinių sąnaudų dalis, tenkanti infrastruktūros naudojimoveiklai, kuri sudaro 5 proc. nuo infrastruktūros, reikalingos viešajam vandens tiekimui, nusidėvėjimo sąnaudų.

1. Infrastruktūros, reikalingos viešajam vandens tiekimui, nusidėvėjimo sąnaudos skaičiuojamos pagal priklausomybę:

TSi= ∑(Ti/Nt) (3),

kur **Ti** – infrastruktūros, reikalingos viešajam vandens tiekimui, kaina, nustatyta vadovaujantis Geriamojo vandens tiekimo ir nuotekų tvarkymo infrastruktūros objektų išpirkimo tvarkos aprašo, patvirtinto Lietuvos Respublikos Vyriausybės 2007 m. sausio 29 d. nutarimu Nr. 88, III skyriaus nuostatomis;

**Nt** – ilgalaikio turto nusidėvėjimo normatyvai metais, nustatomi vadovaujantis Geriamojo vandens tiekimo ir nuotekų tvarkymo paslaugų kainų nustatymo metodikos, patvirtintos Valstybinės kainų ir energetikos kontrolės komisijos 2006 m. gruodžio 21 d. nutarimu Nr. O3-92, 26 priedo nuostatomis.

Kiekvienai ilgalaikio turto grupei metinės nusidėvėjimo sąnaudos skaičiuojamos atskirai ir po to sudedamos.

1. Viešajam vandens tiekimui reikalingą infrastruktūrą eksploatuoja vandens tiekėjas.
2. Kainos už viešajam vandens tiekimui reikalingos infrastruktūros naudojimą nustatymas įforminamas savivaldybės institucijai ir (ar) savivaldybės kontroliuojamai įmonei (vandens tiekėjui), ir viešojo vandens tiekimo ir (ar) nuotekų tvarkymo infrastruktūros savininkui įstatymų nustatyta tvarka pasirašant sutartį.

**III SKYRIUS**

**BAIGIAMOSIOS NUOSTATOS**

1. Galutinę kainą už viešojo vandens tiekimo ir (ar) nuotekų tvarkymo infrastruktūros naudojimą, neviršijančią apskaičiuotos pagal šią Metodiką, nustato viešojo vandens tiekimo ir (ar) nuotekų tvarkymo infrastruktūros savininkas ir savivaldybės institucija, ir (ar) savivaldybės kontroliuojama įmonė (vandens tiekėjas) tarpusavio susitarimu.
2. Jei viešajam vandens tiekėjui nepavyksta susitarti su infrastruktūros, reikalingos viešajam vandens tiekimui, savininku, ginčai dėl naudojimosi viešojo vandens tiekimo ir nuotekų tvarkymo infrastruktūra sąlygų ir tvarkos sprendžiami teisme.

\_\_\_\_\_\_\_\_\_\_\_\_\_\_\_\_\_\_\_\_\_\_\_